Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2004/C 58/07)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 95

1. Jäsenvaltion toimivaltainen viranomainen Nimi: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Osoite: Paseo Infanta Isabel, 1, E-28071 Madrid

Puhelin (34) 913 47 53 94

Faksi (34) 913 47 54 10

2. Hakijaryhmittymä 2.1 Nimi: D. José A. García Chamizo , C/ Campo San Juan s/n , E - 10200 Trujillo (Cáceres) Da. Gloria Mariscal González , C/ Valencia, 8 , E - 10251 Aldeacentenera (Cáceres) D. Tiburcio José Ramiro Soleto , C/ Eras s/n , E - 10373 Deleitosa (Cáceres) Da. María Teresa Rodríguez García , Av. Luis Chamizo, 57 , E - 10137 Alía (Cáceres)

2.2 Osoite: C/ Eras s/n, E-10370 Deleitosa (Cáceres)

2.3 Kokoonpano: tuottaja/jalostaja (x) muu ( )

3. Tuotelaji: Luokka 1.3. Juustot

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Queso Ibores"

4.2 Kuvaus: Ibores-juusto on rasvainen juusto, joka valmistetaan yksinomaan serrana-, verata-, ja retinta-rotujen vuohista ja niiden keskinäisistä risteytyksistä peräisin olevasta raakamaidosta. Maito on kokonaan luonnonmukainen tuote, joka saadaan suojatun alkuperänimityksen karjarekisteriin kirjattujen tilojen terveistä vuohista.

Ibores-juuston ominaisuudet kypsymisvaiheen lopussa ovat seuraavat:

FYSIKAALISET OMINAISUUDET: Juusto on muodoltaan lieriömäinen, kutakuinkin tasapintainen, ympärykseltään tasainen tai hiukan kupera, korkeudeltaan 5-9 senttimetriä, läpimitaltaan 11-15 senttimetriä ja painoltaan 650-1200 grammaa. Sen kuori on sileä ja puolikova ja väri vaihtelee luonnostaan vahankeltaisesta tummaan okraan. Se tarjotaan usein myyntiin paprikajauheella päällystettynä tai öljyllä voideltuna, ja siinä voi olla eri homeiden aikaansaamia erilaisia värisävyjä, jotka vaihtelevat luonnonkuoren harmahtavasta paprikajauheisten juustojen oranssinpunaiseen ja öljyttyjen juustojen okrankeltaiseen. Juustomassa on norsunluunvalkoista, puolikovaa, rasvaista ja kosteaa, murenevan ja joustavan välistä, ja siinä on joitakin pieniä ja epätasaisesti sijaitsevia reikiä.

KEMIALLISET OMINAISUUDET: Rasvapitoisuus vähintään 45 % kuiva-aineen painosta, kuiva-ainepitoisuus vähintään 50 %, pH 5,0-5,5, kokonaisproteiinipitoisuus vähintään 30 % kuiva-aineen painosta ja natriumkloridipitoisuus enintään 4 %.

AISTINVARAISET OMINAISUUDET: Vuohen raakamaidosta valmistetun juuston aromi vaihtelee miedosta kohtalaiseen. Maku on tyypillisen selvä, hapahko, hiukan pistävä, melko suolainen, jälkimaku miedosti vuohesta muistuttava ja suulakea suuresti miellyttävä.

MIKROBIOLOGISET OMINAISUUDET: Voimassa olevien hygienia- ja terveysvaatimusten mukaiset.

4.3 Maantieteellinen alue: Maidontuotanto- ja juustonvalmistusalue käsittää Iboresin, Villuercasin, La Jaran ja Trujillon piirikunnat, yhteensä 35 kunnan alueet Cáceresin maakunnan kaakkoisosassa.

4.4 Alkuperätodisteet: Ibores-juuston valmistuksessa käytettävä maito on peräisin edellä mainituista vuohista. Tilojen on sijaittava tuotantoalueella ja oltava merkitty suojatun maantieteellisen merkinnän sääntelyneuvoston tilarekisteriin laatukäsikirjan vaatimusten mukaisesti.

Juusto valmistetaan tuotantoalueen rekisteriin merkityissä ja sääntelyneuvoston valvomissa juustoloissa.

Kypsyttäminen tapahtuu sääntelyneuvoston rekisteröimissä ja valvomissa tiloissa.

Lopputuotteelle tehdään fysikaalis-kemialliset, mikrobiologiset ja aistinvaraiset analyysit sen laadun takaamiseksi.

4.5 Viljelymenetelmä/Valmistusmenetelmä: Juuston valmistukseen käytetään parhaita hygienia- ja terveysvaatimuksia noudattaen raakamaitoa, joka on peräisin serrana-, verata-, ja retinta-rotujen vuohista ja niiden keskinäisistä risteytyksistä. Näille roduille tunnusomaisia ovat sellaiset erityisominaisuudet kuin suuri sitkeys ja kyky sopeutua äärimmäisiin ilmasto- ja ympäristöoloihin, ja ne ovat perinteisesti muodostaneet Ibores-juuston tuotantoalueella kasvatettavan vuohikarjan. Syynä on se, että muunlaiset rodut eivät pysty yhtä hyvin sopeutumaan laajaperäiseen tai puoliksi laajaperäiseen laidunjärjestelmään, kun otetaan huomioon alueen vuoristo-olot.

Maidon juoksettuminen saadaan aikaan teollisesti homogenoidulla luonnollisella juoksetteella, joka on peräisin maitoa erittävien märehtijöiden mahasta ja jonka koostumuksesta keskimäärin 80 prosenttia on kymosiinia ja 20 prosenttia pepsiiniä ja jonka voimakkuus on keskimäärin 1:15000. Juoksettumisprosessi tapahtuu 28-32°C:n lämpötilassa, ja siihen kuluu aikaa 60-90 minuuttia. Juustomassa leikataan useaan kertaan, kunnes raekooksi saadaan 5-10 mm. Sen jälkeen se kaadetaan hyväksyttyihin lieriömäisiin muotteihin, minkä jälkeen sitä puristetaan asianmukaisilla laitteilla 1-2 kg/cm2 paineella 3-8 tuntia.

Suolaus voidaan tehdä kuivana tai suolaliuoksessa, ja siihen käytetään ainoastaan natriumkloridia. Jos suolaus tehdään suolaliuoksessa, upotusaika saa olla enintään 24 tuntia suolaliuoksessa, jonka enimmäistiheys Baumén asteikolla on enintään 20°.

Ibores-juuston kypsymisaika on vähintään 60 vuorokautta. Jotkut tuottajat valmistavat juustoa myös käsityönä omista lypsyvuohistaan peräisin olevasta maidosta. Tällaisen juuston kypsymisaika on vähintään 100 päivää.

4.6 Yhteys maantieteelliseen alkuperään Historia:

Ibores-juusto on tuote, jonka alkuperä niin tuotantomenetelmien kuin markkinoinninkin osalta on ikivanha. Ibores-juustoa, sellaisena kuin me sen nykyisin tunnemme, on valmistettu tämän suojatun alkuperänimityksen tuotantoalueella jo ammoisista ajoista lähtien. Aikakirjoissa on kuitenkin merkintä sen kaupan pitämisestä torstaisin joka viikko Trujillossa jo 14. päivästä heinäkuuta 1465 lähtien. Tuona päivänä Trujillon kaupunki sai Kastilian kuninkaalta Enrique IV:ltä etuoikeuden järjestää verovapaat markkinat, joilla saatiin myydä verottomasti kasviksia, viljaa, karjaa ja siitä peräisin olevia tuotteita (lihaa, maitoa, juustoa). Trujillossa on vieläkin jäljellä katu nimeltä "Calle de los Cabreros" (Vuohipaimenten katu), jota pitkin karjakauppiaat ja karja tapasivat kulkea viikoittaisille markkinoille. Myös Jaraicejon kunta haki vuoden 1940 helmikuussa lupaa saada järjestää jokaviikkoiset markkinat. Se sai luvan tammikuussa 1945. Markkinoilla voitiin myydä kaikkia punnittavissa ja mitattavissa olevia tuotteita. Ajan myötä nämä markkinat jäivät pelkästään vuohenjuuston osto- ja myyntimarkkinoiksi, joille kokoontuivat joka viikko tammikuusta heinäkuuhun lähimpien kylien juustontuottajat.

Luonto:

Maisema on tyypiltään välimerellistä, ja sitä hallitsevat tasangoilla tammia ja korkkitammia kasvavat laidunmaat, jokivarsien lepikot, poppelimetsiköt ja pajukot sekä vuoriston metsiköt ja aluskasvillisuutena olevat kistukset. Kysymys on ylävistä maista, jotka muodostavat samansuuntaisia, kaakosta luoteeseen suuntautuvia vuorijonoja, sekä eroosion kuluttamista ylätasangoista, joiden pinta on tuliperäistä kiveä. Lämpötila on keskimäärin 15-16.oC, talvet kylmiä ja kesät erittäin lämpimiä.

Tämän tammen ja korkkitammen hallitseman alueen kasvusto, jossa tammenterhot muodostavat yhden tärkeimmistä ja laadultaan parhaista talvikauden ravintolähteistä yhdessä kistuksen, timjamin, kanervan ym. kasvien kanssa, antaa karjan ravinnolle erityispiirteet, joiden ansiosta maidontuotanto ei ole kovin suurta, mutta maidon laatu on tunnustettu.

Alkuperäiset vuohirodut ovat osoittautuneet parhaiksi sopeutumaan alueen ilmasto-oloihin, sen kylmiin talviin ja kuumiin kesiin, samoin kuin sen rikkonaiseen vuoristomaastoon ja laajaperäisen tai puoliksi laajaperäisen laidunjärjestelmän koviin olosuhteisiin. Ne pystyvät hyödyntämään näiden marginaalisten alueiden laidunmaita ekologisella ja ympäristöä säilyttävällä tavalla.

Näistä roduista saadulla maidolla on erityisiä ominaisuuksia, joista johtuvat Ibores-juustolle ominaiset aistinvaraiset ominaisuudet: rasvaisuus, lievä hapokkuus ja vuohen raakamaidon aromi.

4.7. Valvontaelin Nimi: Consejo Regulador

Osoite: Mercado Regional de Ganados. Trujillo-Cáceres

SAN:n "Queso Ibores" valvontaelin täyttää standardin EN 45011 vaatimukset

Puhelin/Faksi (34) 927 32 30 76

4.8 Merkintä - Pakollinen merkintä: Denominación de Origen Protegida "Queso Ibores"

- Sääntelyneuvosto hyväksyy merkinnät

- Vastaetikettien on oltava sääntelyneuvoston numeroimia ja antamia

4.9 Kansalliset vaatimukset: Joulukuun 2 päivänä 1970 annettu laki nro 25/1970 "Estatuto de la Viña, del Vino y de los Alcoholes" (laki viinitarhoista, viinistä ja alkoholista) ja sen soveltamisesta 23. maaliskuuta 1972 annettu asetus 835/1972. Tammikuun 25. päivänä 1994 annettu määräys Espanjan lainsäädännön yhdenmukaistamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun asetuksen (ETY) N:o 2081/1992 kanssa. Lokakuun 22. päivänä annettu kuninkaan asetus nro 1643/1999, jossa säädetään suojattuja alkuperänimityksiä ja maantieteellisiä merkintöjä koskevien hakemusten jättämismenettelystä.

EY N:o: ES/00261/28.10.2002.

Täydellisen asiakirjan vastaanottopäivä: 15. tammikuuta 2004.